钦定古今图书集成/明伦汇编/官常典/第737卷 > 王艮
## 钦定古今图书集成/明伦汇编/官常典/第737卷 > 王艮

按《明外史》本传：“艮字敬止，吉水人。建文二年进士，对
策第一，貌寝易胡靖，艮次之。又次李贯。三人皆同里，
并授翰林院修撰，如洪武中故事，设文史馆居之，预
修《太祖实录》、总集类要，修时政记，类次秘阁书目，诸
大著作皆综理之。又数上书言时务。燕兵薄京城，艮
与妻子诀曰：‘食人之禄者死人之事，吾不可复生矣’。”
时解缙、吴溥亦艮乡人，与艮及靖邻居，皆集溥舍。缙
陈说大义，靖亦奋激慷慨，艮独流涕不言。溥曰：“三子
受知最深，事在顷刻，若溥固可从容也。”三子去，溥子
与弼尚幼，叹曰：“胡叔能死节，大佳。”溥曰：“不然，独王叔
死耳。”语未毕，隔墙闻靖呼，外喧甚，可看猪。溥顾与弼
曰：“一猪尚不忍，宁自忍乎？”须臾，艮舍哭，伏鸩死矣。缙
驰谒成祖甚喜。明日见成祖荐靖召至，叩头谢。成祖
大悦，贯亦迎附。后成祖出建文时群臣封事千馀通，
令缙等编阅，事涉兵农钱谷者，皆留诸言语，干犯者
尽焚之。因从容问贯、缙等曰：“尔等宜皆有之。”众未对，
贯独顿首曰：“臣贯未尝有也。”成祖曰：“尔以是为美耶？
食其禄，任其事。”当国“家危急时，官近侍独无一言乎？
朕特恶夫诱建文坏祖法乱政者耳。”后贯迁中允，坐
累死狱中。临卒叹曰：“吾愧王敬止矣。”福王时，谥“艮文
节”，赠礼部侍郎。